Na temelju članka 10., stavka 1. i članka 12., stavka 1. Zakona o poljoprivrednom zemljištu (Narodne novine 20/18, 115/18, 98/19 i 57/22), članka 4. stavka 2. i članka 8. stavka 2. Zakona o zaštiti od požara (Narodne novine 92/10 i 114/22), članka 4. Pravilnika o agrotehničkim mjerama (Narodne novine 22/19) i članka 31. Statuta Općine Konavle (Službeni glasnik Općine Konavle 7/21 – pročišćeni tekst), Općinsko vijeće Općine Konavle na svojoj \_\_\_. sjednici održanoj \_\_\_\_\_\_ 2023. godine, donijelo je

**ODLUKU**

**o agrotehničkim mjerama na poljoprivrednom zemljištu i mjerama zaštite od**

**požara na poljoprivrednom zemljištu, šumama i šumskom zemljištu**

**I. OPĆE ODREDBE**

**Članak 1.**

Ovom odlukom propisuju se agrotehničke mjere na poljoprivrednom zemljištu i drugom zemljištu koje se koristi kao poljoprivredno zemljište, u slučajevima u kojima bi propuštanje tih mjera nanijelo štetu, onemogućilo ili umanjilo vrijednost poljoprivrednog zemljišta ili onemogućilo i smanjilo poljoprivrednu proizvodnju, kao i mjere za uređivanje i održavanje poljoprivrednih rudina te mjere zaštite od požara na poljoprivrednom zemljištu, šumama i šumskom zemljištu.

**Članak 2.**

(1) Poljoprivrednim zemljištem smatraju se poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se uz gospodarski opravdane troškove može privesti poljoprivrednoj proizvodnji.

(2) Također, katastarske čestice zemljišta unutar granice građevinskog područja naselja, koje su u evidencijama Državne geodetske uprave označene kao poljoprivredna kultura, moraju se održavati pogodnim za poljoprivrednu proizvodnju i u tu se svrhu koristiti do izvršnosti akta kojim se odobrava građenje, odnosno do primitka potvrde glavnog projekta.

(3) Strmim poljoprivrednim zemljištem u smislu ove odluke smatra se poljoprivredno zemljište nagib kojeg je veći od 15%.

(4) Poljoprivrednim rudinama u smislu ove odluke smatraju se susjedne katastarske čestice na određenom lokalitetu koje čine zaokruženu prirodnu cjelinu.

**Članak 3.**

(1) Poljoprivredno zemljište mora se održavati pogodnim za poljoprivrednu proizvodnju, što podrazumijeva sprječavanje njegove zakorovljenosti i obrastanja višegodišnjim raslinjem, kao i smanjenje njegove plodnosti.

(2) Vlasnici i posjednici poljoprivrednog zemljišta dužni su poljoprivredno zemljište obrađivati primjenjujući potrebne agrotehničke mjere i ne umanjujući njegovu vrijednost.

**II. AGROTEHNIČKE MJERE**

**Članak 4.**

U cilju održavanja poljoprivrednog zemljišta sposobnog za poljoprivrednu proizvodnju i sprječavanje nastanka štete na istom propisuju se slijedeće agrotehničke mjere:

1. minimalna razina obrade i održavanja poljoprivrednog zemljišta,

2. sprječavanje zakorovljenosti i obrastanja višegodišnjim raslinjem,

3. suzbijanje biljnih bolesti i štetnika,

4. gospodarenje biljnim ostatcima,

5. održavanje organske tvari u tlu,

6. održavanje strukture tla,

7. zaštita od erozije,

8. održavanje plodnosti tla.

**Minimalna razina obrade i održavanja poljoprivrednog zemljišta**

**Članak 5.**

Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:

- redovito obrađivanje i održavanje poljoprivrednog zemljišta u skladu s određenom

biljnom vrstom i načinom uzgoja, odnosno katastarskom kulturom poljoprivrednog

zemljišta,

- održavanje ili poboljšanje plodnosti tla,

- održivo gospodarenje trajnim pašnjacima i livadama,

- održavanje površina pod trajnim nasadima u dobrom proizvodnom stanju,

- održavanje vinograda, voćnjaka i maslinika u dobrom vegetativnom stanju.

**Sprječavanje zakorovljenosti i obrastanja višegodišnjim raslinjem**

**Članak 6.**

(1) Vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada u cilju sprječavanja zakorovljenosti i obrastanja višegodišnjim korovom poljoprivrednog zemljišta.

(2) Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednost ne kemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima.

**Suzbijanje biljnih bolesti i štetnika**

**Članak 7.**

(1) Vlasnici i posjednici poljoprivrednih zemljišta dužni su provoditi postupke za suzbijanje biljnih bolesti i štetnika uz primjenu temeljnih načela integrirane zaštite bilja sukladno posebnim propisima koji uređuju održivu uporabu pesticida.

(2) Nakon provedbe postupka vlasnici i posjednici dužni su odlagati ambalažu sukladno uputama proizvođača pesticida.

**Gospodarenje biljnim ostatcima**

**Članak 8.**

Vlasnici odnosno posjednici poljoprivrednog zemljišta dužni su ukloniti sa zemljišta sve biljne ostatke koji bi mogli biti uzrokom širenja biljnih bolesti ili štetnika u određenom agrotehničkom roku sukladno biljnoj kulturi.

**Članak 9.**

(1) Agrotehničke mjere gospodarenja s biljnim ostatcima obuhvaćaju:

- primjenu odgovarajućih postupaka s biljnim ostatcima nakon žetve na poljoprivrednom zemljištu na kojem se primjenjuje konvencionalna i reducirana obrada tla,

- primjenu odgovarajućih postupaka s biljnim ostatcima na površinama na kojima se primjenjuje konzervacijska obrada tla,

- obvezu uklanjanja suhih biljnih ostataka ili njihovo usitnjavanje s ciljem malčiranja površine tla nakon provedenih agrotehničkih mjera u višegodišnjim nasadima,

- obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem te se ovaj materijal mora zbrinuti/koristiti na ekološki i ekonomski održiv način, kao što je izrada komposta, malčiranje površine, alternativno gorivo i sl.

(2) Žetveni ostatci ne smiju se spaljivati, a njihovo je spaljivanje dopušteno samo u cilju sprečavanja širenja ili suzbijanja organizama štetnih za bilje uz provođenje Posebnih mjera zaštite od požara.

**Održavanje razine organske tvari i humusa u tlu**

**Članak 10.**

(1) Kod planiranja održavanja razine organske tvari u tlu potrebno je unositi žetvene ostatke u tlu primjenom konvencionalne ili konverzacijske obrade tla i uravnoteženo gnojiti organskim gnojem.

(2) Organska tvar u tlu održava se provođenjem minimalno trogodišnjeg plodoreda prema pravilima struke.

(3) Trogodišnji plodored podrazumijeva izmjenu strne žitarice, industrijsko bilje ili trave ili djetelinje ili njihove smjese.

(4) Trave, djeteline, djetelinsko-pravne smjese, travno-djetelinske smjese, dio su plodoreda i mogu na istoj površini ostati duže od tri godine.

**Održavanje strukture tla**

**Članak 11.**

(1) U svrhu održavanja strukture tla korištenje mehanizacije mora biti primjereno stanju poljoprivrednog zemljišta i njegovim svojstvima.

(2) U uvjetima kada je tlo zasićeno vodom, poplavljeno ili prekriveno snijegom ne smije se koristiti poljoprivredna mehanizacija na poljoprivrednom zemljištu, osim prilikom žetve ili berbe usjeva.

**Zaštita od erozije**

**Članak 12.**

(1) Agrotehnička mjera zaštita od erozije provodi se:

- na nagnutim terenima (>15%) obveza je provoditi pravilnu izmjenu usjeva,

- međuredni prostori na nagnutim terenima (>15%) pri uzgoju trajnih nasada moraju biti zatravljeni, a redovi postavljeni okomito na nagib terena,

- na nagibima većim od 25 % zabranjena je sjetva jarih okopavinskih usjeva rijetkog sklopa,

- na prostorima gdje dominiraju teksturno lakša tla pored konzervacijske obrade u cilju ublažavanja pojave i posljedica erozije vjetrom moraju se podići vjetrozaštitni pojasi.

(2) Mjere zaštite poljoprivrednog zemljišta u svrhu zaštite od erozije vodom i vjetrom su: zabrana skidanja humusnog, odnosno oraničnog sloja površine poljoprivrednog zemljišta, održavanje rudina, podizanje vjetrozaštitnih pojaseva, zatravnjivanje i sadnja višegodišnjeg bilja.

**Održavanje plodnosti tla**

**Članak 13.**

Agrotehnička mjera za održavanje plodnosti tla propisuje održavanje tla primjenom agrotehničkih mjera, uključujući gnojidbu, gdje je primjenjivo, kojom se povećava ili održava povoljan sadržaj makro i mikrohranjiva u tlu, te optimalne fizikalne i mikrobiološke značajke tla.

**III. MJERE ZA UREĐIVANJE I ODRŽAVANJE POLJOPRIVREDNIH RUDINA**

**Članak 14.**

Podmjere za uređivanje i održavanje poljoprivrednih rudina iz članka 1. ove Odluke obuhvaćaju:

1. održavanje živica i međa,

2. održavanje poljskih putova,

3. uređivanje i održavanje kanala,

4. sprječavanje zasjenjivanja susjednih čestica.

**Održavanje živica i međa**

**Članak 15.**

(1) Vlasnici i posjednici poljoprivrednog zemljišta koji zasade živicu, dužni su je redoviti održavati i orezivati, na način da spriječe njihovo širenje na susjedno obradivo zemljište i putove te da spriječe zasjenjivanje susjednih parcela. Živice uz poljske putove, odnosno međe, mogu se zasaditi najmanje 1 m od ruba puta, odnosno međe.

(2) Vlasnički odnosi glede živica iz prethodnog stavka posebno su propisani Zakonom o vlasništvu i drugim stvarnim pravima. Vlasnici i posjednici poljoprivrednog zemljišta dužni su održavati međe tako da budu vidljivo označene, očišćene od korova i višegodišnjeg raslinja, te da ne ometaju provedbu agrotehničkih zahvata.

(3) Zabranjeno je izoravanje i oštećivanje međa kao i njihovo paljenje.

(4) Za ograđivanje parcela na međama, zabranjuje se korištenje bodljikave žice.

**Održavanje poljskih putova**

**Članak 16.**

(1) U svrhu iskorištavanja poljoprivrednog zemljišta koriste se poljski putovi, javne i nerazvrstane ceste i putovi u privatnom vlasništvu.

(2) Vlasnici i posjednici poljoprivrednog zemljišta dužni su zajednički brinuti se o nerazvrstanim cestama koje nisu obuhvaćene programom održavanja komunalne infrastrukture, a koje zajednički koriste kao poljske putove (dalje: poljski putovi).

(3) Pod održavanjem poljskih putova podrazumijeva se naročito:

- redovito održavanje i uređivanje poljskih putova, kako ne bi ometali provođenje

agrotehničkih mjera i prolazak vatrogasnih vozila,

- nasipavanje oštećenih dionica i udarnih rupa odgovarajućim (kamenim) materijalom;

- čišćenje i održavanje odvodnih kanala, propusta i sistema odvodnje i otjecanja

oborinskih voda,

- sprečavanje širenja živica i drugog raslinja uz putove,

- sječa pojedinih stabala ili grana koje otežavaju korištenje puta,

- sprečavanje oštećivanja putova njihovim nepravilnim korištenjem (preopterećenje,

neovlašteni građevinski zahvati, nasipavanje otpadnim materijalom i sl.),

- sprečavanje uzurpacije putova i zemljišta u njihovom zaštitnom pojasu,

- održavanje živica i drugog raslinja uz poljske putove.

(4) Za održavanje putova u privatnom vlasništvu (putovi služnosti) odgovorni su njihovi vlasnici, odnosno posjednici.

**Članak 17.**

Zabranjuju se sve radnje koje mogu dovesti do uništavanja poljskih putova, a naročito:

- preoravanje poljskih putova,

- sužavanje poljskih putova,

- neovlašteno nasipavanje poljskih putova,

- uništavanje zelenog pojasa uz poljske putove,

- nanošenje zemlje i raslinja na poljske putove prilikom obrađivanja zemljišta,

- skretanje oborinskih i drugih voda na poljske putove.

**Uređivanje i održavanje kanala**

**Članak 18.**

U cilju održavanja kanala u funkciji odvodnje suvišne vode, vlasnici su dužni održavati i čistiti prirodno stvorene ili izgrađene kanale, tako da spriječi odronjavanje zemlje, zarastanje korovom, odnosno omogući nesmetan tok voda.

Zabranjuje se svako zatrpavanje kanala, osim kada se to radi temeljem projektne dokumentacije i valjane dozvole nadležnih tijela koju je ishodio vlasnik poljoprivrednog zemljišta.

**Sprječavanje zasjenjivanja susjednih čestica**

**Članak 19.**

(1) Radi sprječavanja zasjenjivanja susjednih čestica na kojima se obavlja poljoprivredna proizvodnja, zabranjuje se sadnja visokog raslinja odnosno stabala neposredno uz međe. Također, s obzirom na položaj parcela i maksimalnu visinu koje doseže raslinje, zabranjuje se zadržavanje postojećeg nekultiviranog visokog raslinja (čempresi, borovi i slično) na udaljenosti koja omogućava zasjenjivanje susjednih čestica na kojima se obavlja poljoprivredna proizvodnja.

(2) Štetu nastalu zasjenjivanjem vlasnici ili posjednici rješavaju sporazumno ili poduzimanjem radnji oštećenog sukladno zakonskim propisima kojima se uređuju vlasnički i obvezni odnosi.

**IV. OSTALE MJERE ZAŠTITE POLJOPRIVREDNOG ZEMLJIŠTA**

**Članak 20.**

U svrhu zaštite poljoprivrednog zemljišta zabranjeno je:

- nasipati poljoprivredno zemljište građevinskim otpadom i drugim materijalom bez posebnog odobrenja,

- postavljanje ili odlaganje kamp kućica, prikolica, kontejnera, olupina, neregistriranih motornih vozila, željeznih ostataka, građevinskog materijala, bilo kakvih pokretnih objekata, stvari i naprava te svih vrsta otpada,

- ograđivanje i gradnja betonskih ili zidova od opeke osim tradicijskih suhozida,

- uništavanje suhozida uz obvezu održavanja istih,

- gradnja i nasipavanje puteva i cesta protivno odredbama prostornog plana i bez suglasnosti nadležnog tijela Općine.

**V. MJERE ZAŠTITE OD POŽARA NA POLJOPRIVREDNOM ZEMLJIŠTU, ŠUMAMA I ŠUMSKOM PUTU**

**Članak 20.**

Mjere zaštite od požara na poljoprivrednom zemljištu, šumama i šumskom zemljištu u smislu ove Odluke su mjere koje se moraju provoditi da bi se spriječila pojava i širenje požara.

**Članak 21.**

Radi sprječavanja požara na poljoprivrednom zemljištu i poljoprivrednim rudinama vlasnici odnosno posjednici zemljišta dužni su:

- održavati, uređivati i čistiti međe, živice, kanale te poljske i šumske putove,

- uklanjati bolesne suhe biljke kao i biljne ostatke nakon provedenih agrotehničkih mjera najkasnije do 1. lipnja tekuće godine,

- uz međe preorati ili očistiti zemljište zatravljeno suhim biljem i biljnim otpadom.

**Članak 22.**

Korov i biljni otpad ne smije se spaljivati na poljoprivrednim površinama, osim u cilju sprječavanja širenja ili suzbijanja biljnih štetnika. Vlasnici poljoprivrednog zemljišta dužni su kod uništavanja korova i biljnog otpada spaljivanjem poduzimati sljedeće mjere:

- spaljivati suhi korov i biljni otpad na sigurnoj udaljenosti od ruba šumskog zemljišta te

krošnji stabala, nasada na susjednim parcelama kao i od trasa elektroenergetskih

vodova,

- (okolno) tlo na kojem se loži vatra radi spaljivanja korova i biljnog otpada mora se

očistiti od trave i drugog gorivog materijala,

- spaljivanju korova i biljnog otpada moraju biti nazočne osobe koje su zapalile vatru, a

kod sebe moraju imati osnovna sredstva i opremu za početno gašenje požara (npr.

lopatu, posudu s vodom i slično)

- osoba koja je zapalila vatru dužna ju je i ugasiti, a to utvrditi prebacivanjem pepela te

polijevanjem vodom i tek onda napustiti mjesto spaljivanja.

**Članak 23.**

(1) Zabranjuje se sprječavanje širenja ili suzbijanje biljnih štetnika spaljivanjem korova i biljnog otpada na poljoprivrednom i šumskom zemljištu:

- u razdoblju od 1. lipnja do 30. listopada tekuće godine,

- za vrijeme jakog vjetra i u noćnim satima.

(2) U razdoblju od 01. studenoga do 31. svibnja spaljivanje na otvorenom prostoru moguće je isključivo uz prethodnu najavu i odobrenje Javne vatrogasne postrojbe Konavle.

**VI. NADZOR**

**Članak 24.**

Nadzor obavlja službenik Općine Konavle kojem je u opisu posla provođenje ove Odluke.

**Članak 25.**

U provedbi nadzora nad odredbama ove Odluke nadležna osoba iz članka 24. ovlaštena je:

1. izricati usmene i pisane opomene,

2. rješenjem zabraniti ili ograničiti radnje i postupke, utvrđivati određene obveze,

3. rješenjem odrediti treću osobu koja će na prekršiteljev trošak poduzeti određenu

radnju ili postupak,

4. pokrenuti prekršajni postupak radi kažnjavanja počinitelja.

**Članak 26.**

(1) Vlasnici odnosno posjednici poljoprivrednog zemljišta dužni su nadležnoj osobi iz članka 24. u provedbi njegovih ovlasti omogućiti nesmetano obavljanje nadzora i pristup do poljoprivrednog zemljišta.

(2) Ako nadležna osoba iz članka 24. u svom radu naiđe na otpor, može zatražiti pomoć nadležne policijske uprave.

**Članak 27.**

(1) Nadležna osoba iz članka 24. u postupanju sukladno odredbama ove Odluke ima posebnu iskaznicu kojom dokazuje svoje službeno svojstvo, identitet i ovlasti.

(2) Izgled i sadržaj iskaznice određuje načelnik Općine Konavle posebnim pravilnikom.

**VII. PREKRŠAJNE ODREDBE**

**Članak 28.**

Fizičke i pravne osobe te odgovorna osoba u pravnoj osobi, ukoliko se ne budu pridržavali odredbi ove Odluke, kažnjavati će se sukladno važećim odredbama Zakona o poljoprivrednom zemljištu.

**VIII. PRIJELAZNE I ZAVRŠNE ODREDBE**

**Članak 29.**

Ova odluka stupa na snagu osmog dana od dana objave u Službenom glasniku Općine Konavle.

**KLASA:** 810-01/23-01/

**URBROJ:** 2117/02-01-23-1

Cavtat,

Predsjednik Općinskog vijeća:

Ivo Simović